ટૂંકમાં એટલું જ કહેવાનું કે વહુ પિયરેથી શું શું લાવી છે તેના કરતાં તે પોતે શું શું, કેટકેટલું છોડીને આવી છે તે વિચારવું રહ્યું. વહુમા દોષ જોવાના બદલે તેના સારા ગુણોને શોધતાં રહેવાથી વહુને તમારી થઈ જતાં વાર નહિ લાગે. સાસરે ગયેલી પોતાની દીકરી સાથે તેના સાસરિયાના વ્યવહારની જે પ્રકારની અપેક્ષા રાખતા હો તે જ પ્રકારે બલકે તેનાથી વધુ સારો વ્યવહાર જો પુત્રવધુ સાથે કરવામાં આવશે તો ઘરમાં સુખ શાંતિ અને સ્વસ્થતાની જાળવણી થશે બદલામાં તમારી દીકરીને પણ સાસરે વધુ સારું સુખ મળતું જ રહેશે એની સો ટકા ગેરંટી રાખજો. પોતાની દીકરી માટે જે પ્રકારના વ્યવહારની અપેક્ષા તેના સાસરિયા પાસે રાખતા હો તેનાથી પણ વધુ સારો વ્યવહાર તમારી પુત્રવધુ જોડે કરશો, તો તમારું ઘર સ્વર્ગ જેવું સોહામણું થઈ જશે. દીકરી સાથે જેટલા ભાવાત્મક લાગણીના તંતુથી જોડાયેલા રહો તેજ ભાવાત્મક લાગણીનો વ્યવહાર વહુ સાથે કરવાથી પરિવારમાં ખુશહાલીનું વાતાવરણ સદાયે છવાયેલું રહેશે. તેજ રીતે પુત્રવધુ જે માનસન્માન પિયરમાં માતાપિતાને, તેમજ ઘરના અન્ય સભ્યોને આપતી હતી તેવાજ અને તેટલાથી પણ વધુ માન સન્માન સાસરે પરિવારના સહુ સભ્યોને આપશે તો સાસરું રળિયામણું લાગવા માંડશે. માતાપિતાના જે નિયંત્રણો પુત્રી તરીકે પોતાના હિત માટે જે સ્વાભાવિકતાથી સ્વીકારી લેતી હતી તેવાજ નિયંત્રણો સાસરે સાસુસસરા દ્વારા પુત્રવધુ પર તેના હિત માટે રક્ષા માટે મુકવામાં આવે તો સહજતાથી સ્વીકાર કરી લેવામાં આવે તો તેમાંજ વહુની પણ ભલાઈ હોય છે. પોતાની સાસરે વળાવેલી દીકરીના દર્શન ઘરની પુત્રવધુમાં જો કરવામાં આવશે, પોતાની દીકરીને જેટલો પ્રેમ લાગણી અને આત્મીયતા આપતાં હતાં તેનાથી પણ વધુ વહાલ પ્રેમ, લાગણી આત્મીયતા ઘરની પુત્રવધુને આપતાં રહેશો તો ઘરની રોનક જળવાય રહેશે.